'n PhD 'is nie (slimfoon)speletjies' | Netwerk24
Deur Annette Willemse 05 Junie 2019 05:00
'n Student aan die Noordwes-Universiteit (NWU) se Vanderbijlparkkampus het pas sy doktorsgraad in slimfoonspeletjies verwerf.
Dylan Price (26) speel vir so lank as wat hy kan onthou videospeletjies en dié tydverdryf het hom pas 'n doktorsgraad in ekonomiese en bestuurswetenskappe met bemarkingsbestuur besorg.
Dylan Price tydens sy gradeplegtigheid.
Sedert hy sy eerste Sega-videospeletjies gekry het, is Price mal oor videospeletjies, vertel hy.
Jy misgis jou as jy dink dit was maklik om dié PhD te verwerf. Price se raad aan enigeen wat dit oorweeg om vir 'n PhD in te skryf, is om gereed te wees om elke naweek 18 ure te werk.
"Dit is ook belangrik om jou promotors met oorleg te kies. Hulle maak die wêreld se verskil. Myne het vir seker," sê hy.
Sy studie het die voorwaardes gemodelleer wat verseker dat die spelers van Generasie Y lojaal teenoor sekere handelsname bly.
Price se studie het 'n strukturele model voorgestel wat die invloed van bevrediging, uitdaging, speletjie-identifikasie en die vloei van selfoonspeletjies meet.
Die studie het voortgebou op die navorsing wat Price vir sy meestersskripsie gedoen het. Dit gee waardevolle insig aan organisasies wat selfoonspeletjies as 'n platform gebruik om die welgestelde generasie Y te bereik.
Price het sy BCom in sportbestuur by dié kampus verwerf. Hy het sowel sy honneurs- as meestersgraad met onderskeiding hier verwerf.
Hy was tydens sy studiejare deel van die NWU se onderrig- en navorsingsassistenteprogram.
Hy het reeds twee artikels in erkende internasionale joernale gepubliseer.
Ná sy troue in Desember 2018 het Price en sy gesin hulle in George in die Wes-Kaap gevestig. Hier bestuur hy die digitale bemarkingsafdeling van 'n konsultasiefirma.